हाईकोर्ट ऑर्डर मानने में लगे 365 दिन, 1 महीने से लटकी ब्लड टेस्ट रिपोर्ट
Tripura Karbong Tribe Extinction Reason मैं उनसे कारबोंग की आबादी घटने की वजह पूछती हूं तो वे जवाब देते हैं-'उनके घरों में लड़कियां ज्यादा हैं।
अक्टूबर 2021 में ट्राइब एक्सपर्ट्स ने त्रिपुरा की आदिवासी जनजातियों पर एक रिपोर्ट पेश की थी। इस रिपोर्ट में सामने आया कि त्रिपुरा में हलम कम्युनिटी की एक उप-जनजाति कारबोंग (Karbong Tribe) विलुप्त होने वाली है। तब इस जनजाति के सिर्फ 250 लोग बचे होने का अनुमान था।
सरकार-कोर्ट एक्टिव हुए, लेकिन हालात ये हैं कि एक साल से ज्यादा बीत गया, पर कोई काम नहीं हुआ। अब इस जनजाति के सिर्फ 124 लोग ही बचे हैं।
रिपोर्ट पर हंगामा हुआ, तो 18 अक्टूबर 2021 को त्रिपुरा हाईकोर्ट ने खुद ही इस पर सुनवाई शुरू की। कोर्ट ने केंद्र और राज्य सरकार को इस समुदाय पर सर्वे कर 9 नवंबर 2021 तक हलफनामा दाखिल करने का आदेश दिया। हालांकि सरकारी सिस्टम का असली सच यहीं से सामने आना शुरू हुआ।
इस रिसर्च रिपोर्ट को तैयार करने के लिए कमेटी बनाने में ही 3 महीने लग गए। कमेटी भी बन गई, लेकिन फील्ड पर रिसर्च का काम शुरू होने में तो पूरा एक साल ही लग गया। अक्टूबर 2022 में ये काम शुरू हो पाया। जनवरी 2023 में कारबोंग जनजाति के लोगों के पूर्वजों का पता लगाने के लिए ब्लड सैंपल्स लिए गए। एक महीना बीत चुका है, लेकिन इनकी टेस्ट रिपोर्ट्स अब तक नहीं आ पाई हैं।
आबादी घटने की ठोस वजह नहीं पता
चीफ जस्टिस इंद्रजीत महंती और जस्टिस सुभाशीष तालापात्रा की खंडपीठ ने कारबोंग आदिवासियों के विलुप्त होने के कारणों का पता लगाने वाली टीम के लिए सीनियर वकील हरेकृष्ण भौमिक को न्याय मित्र बनाया था। इस टीम को उन इलाकों का दौरा करना था, जहां कारबोंग ट्राइब के लोग रहते हैं। साथ ही उनकी जरूरतों और विलुप्त होने की वजहों का पता लगाना था।
हालांकि मैंने इस टीम के लोगों से बात की तो जवाब मिला- '4 महीने पहले हमने कारबोंगपारा में जाकर फील्ड वर्क किया था। एक रिपोर्ट तैयार हुई है। हमने केंद्र को भेज दी है। इस ट्राइब के वंशजों का पता लगाने के लिए इनके खून के सैंपल एक महीने पहले लिए गए हैं। अभी वह रिपोर्ट नहीं आई है।' रिसर्च टीम के लोगों ने इसके अलावा कुछ भी बताने से इनकार कर दिया।
इसके बाद मैं उस रिपोर्ट पर काम करने वाले शख्स से मिलने पहुंची, जिसकी रिपोर्ट में अक्टूबर 2021 में सामने आया था कि कारबोंग जनजाति विलुप्त होने के कगार पर है। ट्राइबल रिसर्च एंड कल्चरल इंस्टीट्यूट के असिस्टेंट रिसर्चर विश्वजीत दास से मैं जैसे ही कारबोंग का जिक्र करती हूं, वे तुरंत वो रिपोर्ट निकालकर टेबल पर मेरे सामने रख देते हैं।
मैं उनसे कारबोंग की आबादी घटने की वजह पूछती हूं, तो वो जवाब देते हैं- 'उनके घरों में लड़कियां ज्यादा हैं। लड़के कम। लड़कियां दूसरे ट्राइब में शादी कर रही हैं। इनके बच्चे भी एक या दो ही होते हैं। उम्र भी 60 साल से ज्यादा नहीं होती। रिपोर्ट में अब तक यही आ पाया है। और क्या कारण हैं, यह जानने के लिए हमें इनके ओरिजिन यानी इनके पूर्वजों के बारे में जानना होगा। इसीलिए ब्लड सैंपल लिए गए हैं। ब्लड रिपोर्ट आने तक कुछ भी कहना मुश्किल है।’
जनजाति विलुप्त हो रही, लेकिन रिसर्च टीम इतनी सुस्त क्यों?
रिसर्च टीम की सुस्ती के जवाब में विश्वजीत कहते हैं, ‘मैं रिपोर्ट के बारे में बता सकता हूं, लेकिन देरी क्यों हुई, इसके बारे में नहीं। वैसे भी रिसर्च में वक्त लगता है। टीम बनी, फिर उपलब्ध डॉक्यूमेंट्स की स्टडी हुई। उसके अलावा फंडिंग भी एक मुद्दा होता है।’
विश्वजीत यह बात कैमरे पर कहने से मना करने लगे। मैंने वजह पूछी तो कहा- 'हम सरकारी नौकर हैं। हमारे लिए मुश्किलें खड़ी हो जाएंगी। आपकी चिंता ठीक है, लेकिन अब काम तेजी से हो रहा है। सरकार ने भी उनके मोहल्ले में 3 महीने पहले ही पीने का पानी पहुंचाया है।'
विश्वजीत कुछ भी कहें एक महीने बाद भी ब्लड टेस्ट रिपोर्ट न आ पाना, सरकारी सिस्टम की सुस्ती की पोल खोल रहा है।
मैं बिना कैमरा ऑन किए ही सवाल करने लगती हूं। ब्लड सैंपल्स क्यों लिए गए, सवाल के जवाब में विश्वजीत दास कहते हैं, ’कारबोंग अपने पूर्वजों के बारे में कुछ नहीं बता पाते। अब तक इकट्ठे हुए डॉक्यूमेंट में भी इस बात का जिक्र कहीं नहीं है। लिहाजा इनके पूर्वजों और इनकी जेनेटिक्स को समझने के लिए ब्लड टेस्टिंग की जरूरत है।’
वे आगे कहते हैं- ‘फील्ड रिपोर्ट में ऐसा कोई कारण सामने नहीं आया, जिससे यह कहा जा सके कि इनके खत्म होने की यह ठोस वजह है। इनकी जीने की उम्र भी 60-62 साल ही है। इतनी कम उम्र क्यों है, इसका पता भी ब्लड सैंपल से ही लग पाएगा।'
हम पहले ज्यादा थे, अब कम हो गए
जिन 124 लोगों को बचाने की कवायद चल रही है, मैं उनसे मिलने के लिए दक्षिणी त्रिपुरा के कारबोंगपारा, चंपकनगर, बरमूरा रेंज पहुंची। यहां इस जनजाति के 43 लोग रहते हैं। इनके घर एक-दूसरे से जुड़े हुए थे। एक तरफ पहाड़ी थी, बीच में घर थे और दूसरी तरफ मैदान।
कारबोंग के इतिहास के बारे में जानना मुश्किल है। इन लोगों से बात करने पर सिर्फ इतना मालूम चलता है कि वे लंबे समय से त्रिपुरा में रह रहे हैं। वे उस राजा का समय या नाम नहीं बता सकते हैं, जिसने उन्हें वहां बसने की अनुमति दी थी।
ये खाली मैदानों में नहीं, बल्कि जंगलों में खेती करते हैं। इसे झूम खेती कहा जाता है। मुझे भी सामने पहाड़ी जंगलों में खेत और मैदान में घर नजर आ रहे थे। पूरे मोहल्ले में एक लड़का मिला, जो हिंदी जानता था। दूसरा एक आदमी, जो हिंदी बहुत कम, लेकिन बंगाली अच्छी तरह से जानता था। इनकी मूल भाषा हलमी है। इसलिए बंगाली भी बेहद कम लोगों को आती है।
बड़ी मुश्किल से वह लड़का बातचीत के लिए तैयार हुआ। उसने बताया, 'हमारे बड़े लोग कहते हैं कि पहले हम लोग ज्यादा थे। अब कम हो गए हैं।' मैंने इसकी वजह पूछी तो बोला-'यह तो पता नहीं।' मैंने फिर पूछा- कितनी पढ़ाई की है, वो बोला- ‘मैट्रिक फेल हूं। मन नहीं लगा, इसलिए नहीं पढ़ा।' मैंने अगला सवाल किया, क्या पूरे मोहल्ले में कोई सरकारी नौकरी करता है, जवाब- 'नहीं, एक भी नहीं।'
किसी भी कारबोंग को आज तक रिजर्वेशन का फायदा नहीं मिला
आदिवासियों को मुख्य धारा में लाने के लिए सरकारी नौकरियों में इनके लिए रिजर्वेशन है, लेकिन 124 लोगों में से किसी को भी इसका फायदा नहीं मिला है। हमने समुदाय के मंगलदास कारबोंगपारा से बातचीत करने की गुजारिश की। वह मान गए। अच्छी बात यह थी कि उन्हें बंगाली आती है। हिंदी समझ सकते हैं, लेकिन बोल बहुत कम पाते हैं।
अपने लोकल ड्राइवर से मैंने मंगलदास की बातें ट्रांसलेट करने को कहा। मैंने उनसे पूछा, आप लोगों के जीवन जीने का जरिया क्या है? जवाब मिला- ‘झूम खेती करते हैं।’ मैंने पूछा वो कैसे होती है? उन्होंने बताया- 'जंगल जलाकर फिर वहां खेत बनाते हैं।'
सपनों के हिसाब से तय करते हैं, कहां जंगल जलाकर खेती करेंगे
ट्राइबल इंस्टीट्यूट के एक्सपर्ट विश्वजीत दास ने बताया, 'पहाड़ियों में जंगल हैं। खेती की जमीन इनके पास नहीं है। इसलिए यह लोग जंगलों की जमीन पर खेती करते हैं। इसके लिए पहले वह जंगल जला देते हैं। फिर वहां खेती करते हैं। जंगल जलने के बाद, जो उसकी राख होती है, वह बहुत उपजाऊ होती है। यह खाद की तरह इनके खेतों में काम आती है।'
विश्वजीत ने एक डॉक्यूमेंट हमसे शेयर किया। हमने जब इस डॉक्यूमेंट को पढ़ा, तो खेती का यह तरीका अनोखा तो था ही, साथ ही रहस्यमयी भी था। दरअसल, आदिवासी जंगल को अपनी जमीन समझते हैं। कारबोंगपारा भी इनसे अलग नहीं हैं। पहले जमीन तय करते हैं। फिर वहां की मिट्टी को ये लोग अपने घर लाते हैं। घर का मुखिया मुट्ठी भर मिट्टी को अपने सिरहाने रखता है। वह उस दिन अकेला सोता है। अगर अच्छे सपने आए, तो फिर जंगल जलाने की तैयारी शुरू होती है।
बुरे सपने आए तो फिर दूसरी जमीन की तलाश शुरू होती है। सपने इन लोगों के लिए बहुत महत्वपूर्ण हैं। बुरे सपने मतलब यह जमीन इनके लिए ठीक नहीं है। ठीक जमीन मिली, तो फिर जंगल जलाकर वहां तीन बांस के पेड़ लगाए जाते हैं। यह एक तरह से निशान है कि अब यह खेत उस व्यक्ति का हुआ, जिसने जंगल जलाया।
बांस की रेसिपी और सूअर का मांस इनका पसंदीदा खाना
विश्वजीत ने बताया कि बांस जब बिल्कुल छोटा और मुलायम होता है, तभी कारबोंग लोग उसे उखाड़ लेते हैं। फिर उसके बीच का गूदा निकालकर उसमें कई तरह की सब्जियां भरते हैं और उसे आग में पकाते हैं। आग में भूना स्टफ्ड, यानी भरवां बांस और उसके साथ सूअर का पका हुआ मांस कारबोंग आदिवासियों का पसंदीदा भोजन है। हर मौके पर यह खास भोजन दावत का हिस्सा होता है।
पति बिगड़ैल हुआ, तो पत्नी सुधरने का वक्त देती है, नहीं सुधरा तो छोड़ देगी
मैंने कारबोंग आदिवासियों में शादी का सिस्टम पूछने के लिए पहले एक बूढ़ी महिला से बात करने की कोशिश की। उन्होंने स्थानीय भाषा हमली में बात की, जिसे स्थानीय युवक ने हमें समझाया।
इसके बाद हमने शादियों के बारे में मंगलदास कारबोंगपारा से पूछा, उन्होंने बताया, 'लड़की के घर वाले लड़के के घर रिश्ता लेकर जाते हैं। बात बनी तो फिर रिश्ता पक्का हो जाता है। समुदाय के युवा अपनी मर्जी से भी शादी कर सकते हैं, लव मैरिज में कोई दिक्कत नही।’
वे आगे बताते हैं- ’लव मैरिज के लिए भी मां-बाप की रजामंदी ली जाती है। सबसे खास बात ये है कि अगर शादी के बाद लड़की को लगता है कि पति बिगड़ैल है, तो वह उसे पहले सुधरने का टाइम देती है। नहीं सुधरा, तो उसे छोड़ने के लिए लड़की को किसी की रजामंदी की जरूरत नहीं होती है। लड़की उसे छोड़कर दूसरी शादी करने के लिए आजाद होती है।'
नॉर्थ ईस्ट के ही नगालैंड के कुछ गांवों में अब भी राजशाही चल रही है, इस परंपरा में राजा का बेटा ही राजा बनता है। पढ़िए ये ग्राउंड रिपोर्ट...
PM-CM से भी ऊपर है ‘जीबी सिस्टम’, एक राजा और 4 मंत्री चलाते हैं पूरा सिस्टम
‘कोई भी प्रधानमंत्री हो, CM हो, लेकिन हमारे लिए हेड जीबी या गांव बोरा (Gaon Burahs) ही हमारा राजा है। यहां से निकलकर अगर कोई CM भी बन जाए, तो गांव लौटने पर उसे भी राजा का आदेश मानना ही पड़ेगा।’ नगालैंड की राजधानी कोहिमा से 50 किमी दूर दीमापुर के सुहोई गांव के जिओ सीपी येप्थो बहुत गर्व से विलेज हेड की परंपरा के बारे में बताते हैं।
जिओ सीपी येप्थो बताते हैं कि यहां एक राजा (हेड जीबी) और उसका 4 लोगों का मंत्रिमंडल (असिस्टेंट जीबी) होता है। यही गांववालों के नियम बनाते हैं। गांव के लोग किसे वोट देंगे, ये भी हेड जीबी तय करते हैं।
पढ़िए पूरी खबर...